b'\n_START_ARTICLE_\nBitka za Admin Box\n_START_SECTION_\nStanje pred bitko\n_START_PARAGRAPH_\nSituacija v tem delu sveta je bila konec leta 1943 za zaveznike povsem neugodna. Japonci so z enotami, izurjenimi za d\xc5\xbeungelsko bojevanje \xc5\xbee leta 1942 zasedli Burmo in od tam pregnali britanske enote. V Burmi so vzpostavili stalne letalske baze, iz katerih so napadali celo Kalkuto in tako ogro\xc5\xbeali celotno Indijsko podcelino._NEWLINE_Britanci so morali zaradi tega povsem reorganizirati vojsko in jo izuriti za vojskovanje v neprehodnih tropskih d\xc5\xbeunglah. V za\xc4\x8detku leta 1943 so Britanci izvedli prvo ve\xc4\x8djo ofenzivo v Arakanu, na jugu Burme. Ofenziva se je kmalu ustavila, Japonci pa so bo\xc4\x8dno ob\xc5\xa1li britanske enote in jih s te\xc5\xbekimi izgubami prisilili k umiku nazaj v Indijo. To je \xc5\xa1e dodatno oslabilo moralo britanskih in indijskih enot, ki so potrebovale eno leto, da so bile ponovno pripravljene na ve\xc4\x8dje voja\xc5\xa1ke operacije.\n_START_SECTION_\nDruga ofenziva\n_START_PARAGRAPH_\nDruga ofenziva na Burmo je bila dolo\xc4\x8dena za za\xc4\x8detek leta 1944, za njeno izvedbo pa je bila dolo\xc4\x8dena britanska 14. armada, to\xc4\x8dneje njen 15. korpus pod poveljstvom generalporo\xc4\x8dnika Philipa Christisona.'